七夕
作者：王禹偁
朝代：宋

paragraphs: 去年七月七，直廬閑獨坐。
西日下紫微，東窗暈青瑣。
露柳蜩忽鳴，風簾燕頻過。
寂寂紅藥階，槿花開一朵。
時清無詔誥，性澹忘物我。
兀然何所營，橫枕通中卧。
夢入無何鄉，蛺蝶甚幺麽。
孰謂處深嚴，自得放慵惰。
中官傳宣旨，御詩令屬和。
驚起儼衣冠，拜舞蒼苔破。
逸翰龍蛇走，雅調金石播。
洋洋百世音，乃賡强牽課。
暮隨丞相出，自謂天上墮。
歸來備乞巧，酒肴間瓜果。
海物雜時味，羅列繁且夥。
家人樂熙熙，兒戲舞娑娑。
寵辱方若驚，倚伏忽成禍。
九月謫商於，羈縻復窮餓。
鳳儀困鴟嚇，驥足翻鼈跛。
山城已僻陋，旅舍甚叢脞。
夏旱麥禾死，春霜花木挫。
吾親極衰耄，吾命何轗軻。
稚子啼我前，孺人病我左。
玄髮半凋落，紫綬空垂拖。
客計魚脫泉，年光蟻旋磨。
昨夜枕簟凉，西郊忽流火。
河漢勢清淺，牛女姿婀娜。
商土本磽瘠，商民久勞癉。
霜旱固不支，水潦復無柰。
居人且艱食，行商不通貨。
郡小數千家，今夕唯愁呵。
吾兒索來禽，傾市得一顆。
舉家成大笑，愁眉略舒軃。
自念一歲間，榮辱兩偏頗。
頼有道依據，故得心安妥。
窮乎止旅人，達也登王佐。
匏瓜從繫滯，糠粃任揚簸。
批鳳不足言，失馬聊自賀。
委順信吾生，無可無不可。